王表臣忘機堂次蔡德符韻
作者：釋德洪
朝代：宋

paragraphs: 風埃九陌吹冠巾，凍蟻旋磨無富貧。
憂患著人骨肉隔，奔勢熏天吳楚親。
何妨社櫟神其拙，壑舟不暇供歲月。
句法不醫霜鬢秋，邇來覽鏡莖莖雪。
蔡侯大家言不誣，筆端五色圖空虚。
酒闌耳熱題詩處，豪放超逸先鋒車。
古來百局坐奇智，並頭暗中爭射利。
對人含笑真含沙，幻影浮屠同一世。
世味甘於涴蜜刀，舐之割利那可逃。
癡兒坐守忘啼哭，乃欲避就空勤勞。
君看秋風秀江叟，枯木形骸外塵垢。
屋下沙鷗交友同，耳邊勝利蚊雷吼。
水光綠靜山青葱，意行回反遭路窮。
莞然一笑答山谷，忽見幽林小徑通。
我詩贈君無傑句，碧灣明月不可取。
游人欲上忘機堂，請哦蔡侯醉時語。